Diari Oficial de la Generalitat Valenciana


Sumari del DOGV 6092, del 01-09-2009 (2009/9420)

Convocatòria d'ajudes a petites i mitjanes empreses (pimes) i autònoms per al desenvolupament de plans de sensibilització i suport tutoritzat a la innovació.
-------------------------------------------------------------------------------------------------------------------------------------------------------------

### Dades del document

Número de DOGV
:   6092

Data del DOGV
:   01-09-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/9420


Data del document
:   01-09-2009

Organisme emissor
:   Consell de Cambres Oficials de Comerç, Indústria i Navegació de la Comunitat Valenciana

Tipus de document
:   Anunci

Descriptors 

:   * innovació
    * ajuda a la indústria
    * ajuda pública
    * suport econòmic
    * petita i mitjana empresa

Convocatòria d'ajudes a petites i mitjanes empreses (pimes) i autònoms per al desenvolupament de plans de sensibilització i suport tutoritzat a la innovació. [2009/9420]  
1. Context.  
El Consell Superior de Cambres de Comerç, Indústria i Navegació d'Espanya, juntament amb les cambres de comerç de la Comunitat Valenciana, han posat en marxa el Programa InnoCambres en el marc del Programa Operatiu Investigació, Desenvolupament i Innovació per i per a les Empreses -Fons Tecnològic, amb aplicació al territori nacional, el qual està cofinançat pel Fons Europeu de Desenvolupament Regional (FEDER) i per la Comunitat Valenciana.  
Este programa té com a objectiu principal contribuir a la millora de la competitivitat de les pimes de les regions participants, mitjançant la integració de la innovació en les seues estratègies empresarials com a ferramenta competitiva clau per a aconseguir un creixement econòmic sostingut. Amb este fi, es posa a disposició de les pimes la possibilitat de desenvolupar plans individuals de suport a la innovació, consistents en el desenvolupament d'un pla de sensibilització i suport tutoritzat que inclou dos fases seqüencials i progressives.  
- Fase I: diagnòstic individualitzat. Inclou la realització d'un diagnòstic assistit, per part d'un tutor especialitzat, que permet conéixer el nivell de competitivitat de l'empresa en el seu entorn econòmic i de mercat, i identificar possibles actuacions de millora a través de la innovació.  
- Fase II: pla de suport a la innovació. Es tracta d'una fase de procés, en la qual un assessor especialista guia les empreses en el desenvolupament i posada en pràctica de les recomanacions en matèria d'innovació identificades en la fase anterior i que resulten claus en la millora de la competitivitat de l'empresa.  
2. Objecte.  
La present convocatòria té com a objecte promoure la participació de les pimes de la Comunitat Valenciana en el Programa InnoCambres, mitjançant la posada a disposició seua dels servicis de suport tutoritzat que es detallen a l'annex I.  
3. Beneficiaris.  
Amb caràcter general, podran ser beneficiaris de les ajudes les pimes (incloent-hi microempreses i autònoms), segons la definició replegada en la Recomanació de la Comissió 2003/361/CE de 06.05.03 (DOCE L 124, de 20.05.03) que tinguen el seu domicili social i/o centre productiu en l'àmbit de demarcació de la Comunitat Valenciana.  
En el cas concret de la fase II del programa: Pla de Suport a la Innovació, podran ser beneficiàries exclusivament aquelles pimes que hagen justificat documentalment la seua participació prèvia en la fase I del programa(1), tret que amb caràcter excepcional es produïsca l'obertura d'una convocatòria específica per a esta segona fase que ho permeta.  
4. Sectors promocionables.  
Podran ser beneficiàries de les ajudes les pimes de qualsevol sector d'activitat que es troben donades d'alta al cens del IAE, secció 1: activitats empresarials, industrials i de servicis, sense perjuí del ple respecte al que disposen els reglaments o directives comunitàries especials establits en el marc del Tractat Constitutiu de la Comunitat Europea.  
Queden exceptuades aquelles empreses que operen en els sectors de la pesca, l'aqüicultura, el carbó i la producció primària dels productes agrícoles que figuren en la llista de l'annex I del Tractat de la CE.  
5. Conceptes objecte de les ajudes.  
Seran objecte d'ajuda, les despeses incorregudes per les pimes durant el desenvolupament dels plans individuals de suport a la innovació, les quals estan referides als següents conceptes generals:  
- Fase I: diagnòstic individualitzat.   
A) Despeses dels servicis d'assessoria proporcionades pel tutor.  
- Fase II: Pla de Suport a la Innovació.  
B) Despeses dels servicis d'assessoria i consultoria proporcionades per l'assessor per a l'elaboració i desenvolupament del pla.  
C) Inversions i/o despeses associats al desenvolupament i execució del pla elaborat per l'assessor, la tipologia del qual es detalla a l'annex I.  
6. Imports finançables i quantia de les ajudes.  
- Fase I: diagnòstic individualitzat.   
L'import total finançable dels servicis fa una quantitat màxima de 1.200,00 € + IVA (2).  
L'import total elegible pel Programa InnoCambres (quantia de l'ajuda) serà del 100% del cost finançable.  
- Fase II: Pla de Suport a la Innovació.   
Les empreses podran finançar, a càrrec del Programa InnoCambres, despeses d'assessoria i inversions associades al desenvolupament/execució del PAI fins a un import de 6.000 euros (IVA no inclòs) durant un període màxim de quatre a sis mesos des de la data de la firma del conveni. Esta quantitat podria augmentar fins als 12.000 euros (IVA no inclòs), a executar en un termini màxim de fins a 10 mesos des de la data de la firma del conveni, si l'empresa aporta un informe de justificació de l'assessor -en el marc de l'execució del seu respectiu pla de suport a la innovació- i és validat pel coordinador cameral del programa(3).  
L'import total elegible pel Programa InnoCambres (quantia de l'ajuda) serà del 80% del cost finançable en què haja incorregut l'empresa destinatària, i serà, per tant, la quantia màxima per empresa de 4.800,00 euros (9.600,00 € en cas d'ampliació de cost finançable).  
7. Tramitació de l'ajuda.   
La tramitació de l'ajuda a aquelles pimes la sol·licitud de les quals haja sigut aprovada, es realitzarà a través de la firma d'un conveni de participació en el Programa InnoCambres entre la pime participant i la cambra de comerç de la seua demarcació.   
Este conveni s'adjunta a esta convocatòria, en forma d'annex II, i en este conveni es detallen les condicions de participació en el programa.   
8. Presentació de sol·licituds.  
La sol·licitud de participació en el programa es presentarà d'acord amb el model adjunt a esta convocatòria (annex III), juntament amb la documentació addicional assenyalada a l'annex esmentat.  
Les sol·licituds hauran de presentar-se en alguna de les adreces de la Cambra de Comerç de la Comunitat Valenciana que estan detallades a l'annex IV d'esta convocatòria. Igualment, es podran remetre a través de correu postal certificat i amb el justificant de recepció o per via fax.  
El Registre d'entrades de la cambra certificarà la presentació i la seua prioritat temporal.  
El termini per a presentar sol·licituds s'iniciarà l'endemà de la publicació en el Diari Oficial de Comunitat Valenciana i finalitzarà a les 14.00 hores del dia 16 d'octubre de 2009, o fins a esgotar pressupost.  
9. Criteris de selecció i resolució.  
La concessió d'ajudes respectarà els principis de publicitat, transparència, igualtat i lliure concurrència competitiva i estarà limitada a les disponibilitats pressupostàries.  
Les condicions imprescindibles per a optar al programa d'ajudes són:  
- Ser una pime, d'acord amb la definició vigent (actualment Recomanació de la Comissió 2003/361/CE, de 06.05.03, DOCE L 124, de 20.05.03).  
- Estar donada d'alta en la secció 1 del cens IAE: activitats empresarials, industrials, comercials i de servicis.   
- Que no es troba incursa en cap de les prohibicions a què fa referència l'article 13 de la Llei 38/2003, de 17 de novembre, General de Subvencions, o normativa aplicable en la matèria pròpia de la comunitat autònoma corresponent.  
- Que tinguen el seu domicili social i/o centre productiu en algun dels municipis de la demarcació de la Cambra de Comerç de la Comunitat Valenciana.   
En el cas que una empresa tinga diverses seus, centres productius, delegacions, sucursals, etcètera, el centre destinatari i directament beneficiari del programa ha d'estar ubicat en algun dels municipis anteriorment esmentat.  
- Estar al corrent de les obligacions tributàries i davant la Seguretat Social.  
- Complir la norma de minimis (Reglament CE núm. 1998/2006, de la Comissió de 15 de desembre de 2006), la qual cosa s'acreditarà mitjançant una declaració jurada.  
- Tindre potencial i vocació innovadora i estar disposada a complir les condicions del Programa InnoCambres.  
Les empreses sol·licitants hauran d'aportar els certificats d'estar al corrent en el compliment de les seues obligacions tributàries i amb la Seguretat Social, així com la declaració jurada del compliment dels requisits legals de participació en el programa.  
L'avaluació de sol·licituds i admissió d'empreses al Programa InnoCamabres es realitzarà en l'orde en què hagen sigut registrades a la cambra les sol·licituds de participació en el programa.  
La resolució de les sol·licituds es comunicarà als beneficiaris per escrit a través de la cambra de comerç.  
10. Obligacions dels beneficiaris.  
Seran obligacions dels beneficiaris les que es deriven dels objectius del programa i del compliment de les condicions operatives, econòmiques, d'informació i control que s'establixen en el conveni de participació en el Programa InnoCambres.  
11. Compatibilitat de l'ajuda.  
Les ajudes oferides en el Programa InnoCambres s'ajusten als reglaments (CE) número 1998/2006, de la Comissió Europea, de 15 de desembre de 2006, relatiu a les ajudes de minimis(4) (Diari Oficial L 379, de 28.12.2006) i són compatibles amb altres ajudes públiques per a distint objecte i finalitat.  
12. Informació i publicitat.  
En compliment del que disposa l'article 5.2, últim paràgraf, del Reglament (CE) número 1828/2006, de la Comissió, de 8 de desembre de 2006, mitjançant la present convocatòria, s'informa a tots els beneficiaris potencials que les dades relatives a la seua identitat (denominació social, CIF i altres dades que figuren en la sol·licitud de participació en el programa) dels qui siguen seleccionats com a beneficiaris del Programa InnoCambres, el nom de les operacions en què participe i la quantitat de fons públics assignats, seran objecte de la corresponent publicació en els termes que disposa l'article 7.2 de l'esmentat reglament.   
Així mateix, s'informa que, mitjançant la presentació de la seua sol·licitud de participació en el programa, tots els sol·licitants autoritzen que, de resultar seleccionats com a beneficiaris, les dades indicades en el paràgraf anterior puguen ser incloses a la llista prevista en els esmentats preceptes i publicades (de forma electrònica i/o per altres mitjans) pel Consell Superior de Cambres, i també cedits, a les finalitats indicades, per esta entitat a la Direcció General de Fons Comunitaris del Ministeri d'Economia i Hisenda, o altre organisme que esta designe.  
   
(1) Podran sol·licitar ingressar a la fase II del programa les empreses que hagueren realitzat la fase I en el període anterior de programació (període 2000-2006).  
(2) Únicament serà finançable l'impost sobre el valor afegit no recuperable per la cambra.  
(3) En este sentit, el coordinador cameral haurà de tindre en compte el pressupost disponible per a la seua cambra de comerç per a l'execució de la fase II del programa.  
(4) No haver obtingut subvencions procedents de qualsevol administració o ens públic, nacional o internacional subjectes a minimis, per un import superior a 200.000 euros en l'últim període de tres anys, incloent-hi la quantia que se sol·licita en el Programa InnoCambres.  
Annexos  
Els annexos a esta convocatòria que s'indiquen a continuació poden obtindre's a través de les web o a les cambres de comerç de la Comunitat Valenciana.  
  
  
  
  
  
Annex I. Característiques dels plans individuals de suport a la innovació.  
Annex II. Conveni empresa beneficiària-cambra.  
Annex III. Model de sol·licitud de participació en el Programa InnoCambres.  
Annex IV. Adreces de les cambres de comerç per a la presentació de sol·licituds.   
València, 1 de setembre de 2009.- El president del Consell de Cambres Oficials de Comerç, Indústria i Navegació de la Comunitat Valenciana: Arturo Virosque Ruiz.